b'\n_START_ARTICLE_\nM\xc3\xa0rius Mateo\n_START_SECTION_\nBiografia\n_START_PARAGRAPH_\nNascut a Barcelona, va comen\xc3\xa7ar a estudiar viol\xc3\xad a Buenos Aires i va continuar dels nou als catorze anys a l\'Escola Municipal de M\xc3\xbasica de Barcelona amb els mestres Clemente Ibarguren, Joan Pellicer, Joan Lamote de Grignon i Antoni Nicolau. En finalitzar els estudis, va ser becat per l\'Ajuntament de Barcelona per anar a Berl\xc3\xadn, on va ser deixeble de Joseph Joachim i de Max Bruch. El 1915 va fer el seu primer concert al Palau de la M\xc3\xbasica Catalana. El 1921, Mateo va traslladar-se a M\xc3\xa8xic, on va viure fins a l\'any 1925; all\xc3\xa0 va ser professor del conservatori i hi va fundar i dirigir una orquestra. Tamb\xc3\xa9 va realitzar algunes gires per Cuba, Argentina, Brasil i els EUA. El 1926, fix\xc3\xa0 la seva resid\xc3\xa8ncia a Par\xc3\xads i l\'octubre de 1929, amb motiu de l\'Exposici\xc3\xb3 Internacional de Barcelona, va organitzar un cicle de concerts a la seva ciutat natal, finan\xc3\xa7ats per la Diputaci\xc3\xb3 de Barcelona i amb el nom de M\xc3\xbasica Simf\xc3\xb3nica Iberoamericana. Artistes de la talla d\'Heitor Villa-Lobos, Carlos Pedrell, Carlos L\xc3\xb3pez Buchardo, Alejandro Garc\xc3\xada Caturla, Alberto Williams i Montserrat Capmany van participar en aquest cicle de concerts.      _NEWLINE_Durant la Segona Rep\xc3\xbablica va rebre males cr\xc3\xadtiques per part d\'algunes revistes culturals com ara El mirador, sembla que per raons econ\xc3\xb2miques i ideol\xc3\xb2giques. En canvi, va seguir rebent grans elogis de la cr\xc3\xadtica i el p\xc3\xbablic en les seves gires internacionals. Durant la Guerra Civil va fer diverses actuacions a Barcelona.    _NEWLINE_M\xc3\xa9s tard, suposadament per circumst\xc3\xa0ncies familiars, va anar a viure a Portugal, on va mantenir l\'activitat concert\xc3\xadstica i creativa.  _NEWLINE_Al llarg de la seva vida, M\xc3\xa0rius Mateo va fer gires de concerts per Alemanya, \xc3\x80ustria, Fran\xc3\xa7a, B\xc3\xa8lgica, Espanya i Am\xc3\xa8rica del Sud. Alguns compositors van escriure obres expressament per a ell i se li deuen les primeres audicions a Espanya del Concert Rus de Lalo, de la Suite de Ries i del Concert en si menor de D\'Ambrosio. _NEWLINE_L\'eminent music\xc3\xb2leg alemany A. Moser va escriure: "Considero M\xc3\xa0rius Mateo com una aparici\xc3\xb3 extraordin\xc3\xa0ria entre els m\xc3\xbasics actuals" i Max Bruch va afirmar que no esperava escoltar mai una interpretaci\xc3\xb3 tan emotiva del seu Concert per a viol\xc3\xad n\xc3\xbam. 1 com la de M. Mateo._NEWLINE_Tocava un viol\xc3\xad del luthier austr\xc3\xadac Jacob Steiner constru\xc3\xaft l\'any 1659.\n_START_SECTION_\nObres\n_START_PARAGRAPH_\nLa seva obra com a compositor no va ser gaire abundant, per\xc3\xb2 va tenir una bona acollida per part del p\xc3\xbablic i de la cr\xc3\xadtica. Va transcriure i arranjar moltes peces curtes originals per a altres instruments i en gaireb\xc3\xa9 tots els concerts en va interpretar alguna. Diverses transcripcions seves van ser editades per Breitkopf & H\xc3\xa4rtel. _NEWLINE_El seu poema musical "Art\xc3\xa1", dedicat a Falla, li va valer el reconeixement dels seus companys Felip Pedrell i Eduard L\xc3\xb3pez-Ch\xc3\xa1varri. La seva \xc3\xb2pera "Majas" va ser estrenada amb gran \xc3\xa8xit al Gran Teatre del Liceu, a Barcelona, i al Teatro Real de Madrid durant la temporada del 1916-1917. Tamb\xc3\xa9 va escriure una sonata per a viol\xc3\xad i piano dedicada a Eug\xc3\xa8ne Ysa\xc3\xbfe i un petit recull de peces per a piano, anomenat Quadrets de la Costa Brava, sobre poemes de Joan Ar\xc3\xbas i R.Tagore.\n_START_SECTION_\nArranjaments d\'obres d\'altres compositors\n_START_PARAGRAPH_\n-Toccata, op. 39 de C\xc3\xa9cile Cheminade_NEWLINE_-Chanson Populaire de Robert Schumann_NEWLINE_-R\xc3\xaaverie de Robert Schumann_NEWLINE_-Le Nid de Robert Schumann_NEWLINE_-Sur le Rhin de Robert Schumann_NEWLINE_-Les deux grenadiers de Robert Schumann_NEWLINE_-Le Lotus de Robert Schumann_NEWLINE_-Gavotta de Francesco Geminiani_NEWLINE_-Can\xc3\xa7\xc3\xb3 Catalana de Francesc Ali\xc3\xb3\n_START_SECTION_\nObres de gran format\n_START_PARAGRAPH_\n-Poema de Occidente: obra simf\xc3\xb2nico-coral que fa refer\xc3\xa8ncia a les aparicions de la Verge de F\xc3\xa0tima._NEWLINE_-Poema musical Art\xc3\xa1_NEWLINE_-Majas (\xc3\xb2pera)_NEWLINE_-Juergas, suite per a orquestra\n_START_SECTION_\nM\xc3\xbasica de cambra\n_START_PARAGRAPH_\n-Poema musical Conc\xc3\xb2rdia per a violoncel, obo\xc3\xa8, fagot, piano i trompa _NEWLINE_-Quadrets de la Costa Brava per a piano_NEWLINE_-Sonata per a viol\xc3\xad i piano_NEWLINE_-Sonata 1930 per a piano_NEWLINE_-Invocaci\xc3\xb3 i Deixondiment per a veu i piano'